b'\n_START_ARTICLE_\nRobert Ridgway\n_START_PARAGRAPH_\nRobert Ridgway (2. hein\xc3\xa4kuuta 1850 Mount Carmel, Illinois\xe2\x80\x9325. maaliskuuta 1929) oli yhdysvaltalainen lintutieteilij\xc3\xa4._NEWLINE_Kev\xc3\xa4\xc3\xa4ll\xc3\xa4 1867 Ridgway palkattiin, 16-vuotiaana, luonnontieteilij\xc3\xa4ksi Clarence Kingin johtamalle tutkimusmatkalle Yhdysvaltain luoteisosiin. 2 vuoden aikana Ridgway ker\xc3\xa4si runsaasti lintun\xc3\xa4ytteit\xc3\xa4 ja oli retken avainhenkil\xc3\xb6it\xc3\xa4._NEWLINE_Ridgway oli el\xc3\xa4intieteilij\xc3\xa4 Spencer Fullerton Bairdin oppilas. Bairdin siirtyess\xc3\xa4 Smithsonian-Instituutin sihteeriksi h\xc3\xa4n nimitti Ridgwayn Yhdysvaltain Kansallismuseon ensimm\xc3\xa4iseksi t\xc3\xa4ysip\xc3\xa4iv\xc3\xa4iseksi lintutieteen intendentiksi, siit\xc3\xa4 huolimatta ett\xc3\xa4 Ridgway oli suorittanut vain lukion oppim\xc3\xa4\xc3\xa4r\xc3\xa4n. T\xc3\xa4ss\xc3\xa4 virassa Ridgway palveli vuodesta 1880 kuolemaansa 1929 saakka. Ridgway julkaisi er\xc3\xa4\xc3\xa4n ensimm\xc3\xa4isist\xc3\xa4 ja t\xc3\xa4rkeimmist\xc3\xa4 lintujen m\xc3\xa4\xc3\xa4ritt\xc3\xa4misen v\xc3\xa4rij\xc3\xa4rjestelmist\xc3\xa4 teoksessaan A Nomenclature of Colors for Naturalists (1886, Boston: Little, Brown & Co.). 1912 h\xc3\xa4n julkaisi omakustanteena laajemman v\xc3\xa4rinimikkeist\xc3\xb6n Color Standards and Color Nomenclature, jonka osittain rahoitti h\xc3\xa4nen yst\xc3\xa4v\xc3\xa4ns\xc3\xa4 ja kollegansa Jos\xc3\xa9 Castulo Zeled\xc3\xb3n Costa Ricasta._NEWLINE_Ridgway julkaisi yhdess\xc3\xa4 Thomas Mayo Brewerin ja Bairdin kanssa History of North American Birds (Boston, 1875-1884). H\xc3\xa4n julkaisi my\xc3\xb6s useita muita teoksia sek\xc3\xa4 yli 450 tieteellist\xc3\xa4 artikkelia._NEWLINE_Ridgway avioitui Julia Evelyn Parkerin kanssa 1875. Heille syntyi yksi poika, Audubon Whelock Ridgway, joka kuoli keuhkokuumeeseen ty\xc3\xb6skennelless\xc3\xa4\xc3\xa4n Chicagon Field Museumissa. Robert Ridgwayn veli John Livzey Ridgway (1859\xe2\x80\x931947) oli taidemaalari._NEWLINE_1899 h\xc3\xa4n osallistui E. H. Harrimanin johtamalle retkelle Alaskan rannikoille. Yhdess\xc3\xa4 John Muirin ja muiden tutkijoiden kanssa he tekiv\xc3\xa4t laajan tutkimuksen Alaskan kasvillisuudesta ja el\xc3\xa4imist\xc3\xb6st\xc3\xa4._NEWLINE_Ridgway kuvaili ja nimesi joukon lintulajeja, muun muassa tuhkapyyn (Dendragapus fuliginosus, joka on nykyisin yhdistetty lajiin Dendragapus obscurus) sek\xc3\xa4 pikkupreeriakanan (Tympanuchus pallidicinctus). Ridgwayn kunniaksi on nimetty punaniibis (Plegadis ridgwayi), haitinhiirihaukka (Buteo ridgwayi), ruskohelmip\xc3\xb6ll\xc3\xb6 (Aegolius ridgwayi), sirkkakehr\xc3\xa4\xc3\xa4j\xc3\xa4 (Caprimulgus ridgwayi), jalisconneitokolibri (Thalurania ridgwayi), turkoosikotinga (Cotinga ridgwayi), kookossaarensieppari (Nesotriccus ridgwayi), harmaatiainen (Parus ridgwayi) ja asteekkirastas (Ridgwayia pinicola).'